1. Is-sejħa parlamentari lejn diskussjoni dwar is-suġġett tad-divorzju din il-ġimgħa okkupat parti mill-ħidma politika tagħna. Wieħed jifhem li l-għan prinċipali kien dak li jitellgħa iktar 'il fuq dan il-punt, li f'pajjiżna ilu jiġu kkunsidrat minn numru ta' persuni. Mhux dejjem faċli li tersaq lejh, speċjalment meta hemm il-pre-kunċett li persuna li hija kattolika prattikanti ma tistax tifforma opinjoni oġġettiva. 2. Il-familja, iż-żwieġ, l-inkwiet bejn il-miżżewġin, l-effetti pożittivi u negattivi fis-soċjetà m'humiex f'idejn dominju ta' xi wħud, imma qegħdin fi ħdan il-poplu. Hija l-komunità tagħna li tqis, tikkalkula, taqra u tosserva. Iċ-ċittadin ta' dawn il-gżejjer ma jitlaqx mill-ħsieb li hemm min jista' jieħu sehem fil-formazzjoni tal-qafas legali neċessarju biex ikun hemm soluzzjonijiet u oħrajn le, iżda jaċċetta lil kulħadd. 3. Fil-fatt, din il-mozzjoni tibda minn dan il-kunflitt. Kunflitt li jqajjem il-mistoqsija fi ħdan dawk li jridu d-divorzju ta' jekk humiex lesti li jaċċettaw opinjonijiet kuntrarji għal tagħhom u ma jippruvawx iwaqqgħuhom għaż-żufjett għax huma kattoliċi u m'humhiex konvinti li dan il-mekkaniżmu ser iġib il-ġid lis-soċjetà. Aħna ngħixu f'soċjetà demokratika, libera, pluralista, sekulari m'hemmx dubju, imma dan ma jfissirx li l-argumenti jintrebħu bil-forza u mhux bil-persważjoni. 4. Il-Partit Nazzjonalista ma qagħadx lura milli jiddibatti kull suġġett li jitressaqlu jew li jressaq. Anzi, din il-ġimgħa wera l-abbiltà tiegħu li jwieġeb immedjatament, tempestivament għal sejħa li ma saritx fil-Partit imma barra, minn membru parlamentari tiegħu għad-diskussjoni. Mhux talli ma ħrabniex imma affrontajnieha. Biss, fil-kawtela u fil-linja ta' attenzjoni li żammejna ħareġ ċar li ħadd ma kien qed jagħlaq lilu nnifsu għal djalogu ulterjuri jew li jkun b'xi mod intolleranti, magħluq għall-konvinzjoni. 5. Id-dibattitu fuq dan is-suġġett dejjem qbilna li għandu jkompli jsir, per hemm id-dmir li l-pajjiż isir jaf il-fatti kollha. F'ebda mument, la jien u lanqas ħaddieħor fil-grupp parlamentari ma rabat rasu u ddikjara li ma kienx miftuħ għall-persważjoni. Anzi huwa aċċettat li ma hemmx pre-kunċetti imma l-bżonn li l-argumenti jsiru bir-raġuni u mhux bis-sentimenti, bl-użu tal-moħħ u mhux tal-qalb, billi jitħares l-interess mhux dak individwali imma dak tal-ġid komuni. 6. Moħħna miftuħ għall-użu tar-raġuni u l-argumenti, m'huwiex magħluq. Għalhekk huwa ċar u evidenti li l-partit ma ħariġx jikkundanna, anqas qabbad xi ġabra ta' persuni sabiex jippruvaw ikissru lil min tkellem. Ma ħriġniex ngħidu li ma nittollerawhx, anqas li m'aħniex lesti li naċċettawh jew li qbadna u qtajnih imma rrispettajnih bil-mod naturali, normali li bih ilna dawn is-snin kollha li daħħalna d-demokrazija nagħmlu. 7. Il-poplu għandu d-dritt għall-aħjar sistema legali, għall-aqwa qafas soċjali u dan aħna għandna d-dmir li nagħtuh. F'soċjetà żgħira bħal tagħna, fejn taqta' fejn taqta' joħroġ id-demm, dan il-grad ta' responsabbiltà jogħla. Jistgħu jippruvaw imaqdruna, iċekknuna, jistmerruna, imma xorta jibqa' fuqna d-dmir li nibqgħu metikolużi, determinati biex dak li jsir ikun iħares li jġib lis-soċjetà 'il quddiem mhux b'mod materjali biss, imma prinċipalment mill-aspett tar-rispett tad-dinjità umana. Li hu żgur hu li, kuntrarjament għal dak li sar mill-Kap ta' l-Oppożizzjoni fil-konfront tal-membru parlamentari Adrian Vassallo, aħna ma nikkundannawx imma niddjalogaw. Artikolu li deher fil-gazzetti f'Lulju 2010.
Djalogu mhux kundanna.